Verżjoni Vidjo: San Ġwann minn Kolonja u sħabu "Ifirħu wkoll jekk issa, għal ftit żmien ieħor, jeħtieġ tgħaddu min-niket ta' ħafna provi. Hekk is-sinċerità tal-fidi tagħkom – li tiswa wisq aktar mid-deheb ippruvat bin-nar u li jintemm – tgħaddi mill-prova u fl-aħħar ikun jistħoqqilha t-tifħir u l-glorja u l-ġieħ meta jidher Ġesù Kristu." – 1 Pietru 1: 6-7. SAN ĠWANN MINN KOLONJA U SĦABU Martri ta' Gorcum ? – 1572 Tagħrif: Ftit il-bogħod minn Gorcum, kien hemm post jissejjaħ Hooraer. Il-kappillan ta' din il-paroċċa kien Ġwann Heer (Ġwann ta' Kolonja) li kien twieled fil-Ġermanja fil-bidu tas-seklu sittax u daħal fl-Ordni Dumnikana fil-kunvent ta' Kolonja. Fil-ħeġġa għall-fidi kattolika u l-ħerqa tiegħu għas-salvazzjoni tal-erwieħ, huwa mar jaħdem l-Olanda bħala kappillan ta' Hoornaer. Kien ilu jaħdem hemmhekk għal madwar għoxrin sena. Meta waslet l-aħbar li saċerdoti u reliġjużi f'Gorcum ġew arrestati, imqanqal minn imħabba ta' qalb kbira mar jagħti l-għajnuna tiegħu. F'Gorcum hu kien jamministra s-sagramenti, speċjalment l-Ewkaristija. Iżda l-movimenti ta' Ġwanni bdew jiġu nnotati u darba minnhom waqt li kien sejjer jgħammed tarbija, ġie arrestat. Ġie akkużat li fil-viżti tiegħu kien qed jispjuna għar-Re ta' Spanja. Fid-9 ta' Lulju 1572, dsatax, bejn reliġjużi u saċerdoti, ġew mogħtija t-tgħalliq f'Brielle (Olanda). Ġew maqtulin mill-Kalvanisti għax kienu jiddefendu l-awtorità tal-Knisja ta' Ruma u l-preżenza reali ta' Ġesù fl-Ewkaristija. Ħdax minnhom kienu Franġiskani tal-kunvent ta' Gorcum, fosthom il-Patri Gwardjan Nikola Pick u l-vigarju Ġirolmu Werden; wieħed Dumnikan (Ġwann ta' Kolonja), tnejn Norbertjani, wieħed kanonku regulari ta' Santu Wistin u erba' qassisin. Dawn kienu magħduda mal-qaddisin tal-Knisja mill-Papa Piju IX. Il-fdal tagħhom jinsab f'Santwarju għad unur tagħhom ġewwa Brielle, l-Olanda. Ħsieb : Kien fix-xahar ta' Ġunju tal-1572, li l-Kalvinisti ħakmu f'idejhom il-belt ta' Gorcum fl-Olanda. Qabdu lil dawn l-insara li semmejna li kienu joqgħodu f'dik il-belt, u bdew jeħduhom minn raħal għal ieħor u jwaqqgħuhom għaż-żufjett quddiem in-nies kollha tal-pajjiż. Qafluhom imbagħad fil-ħabs ta' Brielle u hemm tawhom kull għamla ta' tortura biex iġagħluhom jiċħdu l-fidi Kattolika fl-Ewkaristija u fil-primat tal-Papa. Damu mis-26 ta' Ġunju sas-6 ta' Lulju. Għalxejn ipprova jaqbeż għalihom William of Orange , għaliex xorta l-kmandant Watergerzen ħareġ il-mandatt li wara torturi mill-aktar ħarxa jmorru għall-forka. Huma baqgħu sħaħ fi twemminhom u għażlu li jieħdu l-martirju. Fost dawn il-martri tal-Olanda, insibu lid-Daniż San Wilhad ta' 90 sena, l-ixjaħ wieħed fosthom. It-Tnejn 30 ta' Jannar 2017, fl-omelija tiegħu mid-Dar Santa Marta, il-Papa Franġisku qal hekk: "Il-Knisja hi magħmula minn poplu t'Alla, midneb imma doċli, li jagħmel tant affarijiet kbar u jagħti xhieda ta' Ġesù Kristu, sal-martirju. Il-martri huma dawk li jmexxu l-Knisja 'l quddiem, sal-ġurnata tal-lum. Illum hawn aktar martri mill-ewwel sekli. Il-midja dan ma tgħidux għax ma jitqiesx aħbar, imma llum bosta Nsara huma beati għax ippersegwitati, insultati, mitfugħin il-ħabs, imqar għax sempliċement kellhom salib fuqhom, jew għax iddikjaraw li jistqarru lil Ġesù Kristu. Din hi l-glorja tal-Knisja, hija s-sapport tagħna u l-umiljazzjoni tagħna. Aħna li għandna kollox, ingergru meta tonqosna xi ħaġa... imma ftit naħsbu dwar dawn ħutna, li llum, aktar mill-ewwel sekli, għadhom isofru l-martirju. L-akbar forza tal-Knisja llum tinsab fil-Knejjes żgħar, bi ftit membri, li huma ppersegwitati u mitfugħin il-ħabs flimkien mal-isqfijiet tagħhom. Nazzarda ngħid, li Knisja mingħajr martri hi Knisja mingħajr Ġesù. Għalhekk nistedinkom biex titolbu għall-martri li jsofru bla qies u titolbu għal dawk il-Knejjes li m'għandhomx il-libertà li jesprimu ruħhom, li jsofru ħafna, għax it-tama tagħna tinsab fihom. Kittieb tal-ewwel sekli tal-Knisja kien qal li d-demm tal-martri hu ż-żerriegħa tal-Insara. Bil-martirju u x-xhieda tagħhom, bit-tbatija tagħhom, bl-offerta ta' ħajjithom, qed jiżirgħu l-futur. Jien nitlobkom biex toffru quddies għall-Knejjes li jsofru u li m'għandhomx libertà. U niżżu ħajr lill-Mulej, li aħna preżenti bil-qawwa tal-Ispirtu tiegħu f'dawn ħutna li llum jagħtu xhieda tiegħu." U int, titlob għall-insara ppersegwitati madwar id-dinja li lanqas jissemmew fl-aħbarijiet? Lest/a li jwaqqgħuk għaż-żufjett filwaqt li inti tibqa' tistqarr il-fidi tiegħek fi Kristu u fil-Knisja li hu waqqaf? Talba : O Alla, int ħlaqt il-bnedmin kollha u tajthom is-salvazzjoni, b'mod tal-għaġeb sejjaħt għall-fidi Kattolika l-popli tal-Olanda u wassalt il-qaddisin martri San Ġwann minn Kolonja u sħabu għall-istqarrija glorjuża tal-fidi; agħtina li, bl-eżempju u t-talb tagħhom, aħna wkoll iseħħilna nibqgħu sħaħ sal-mewt fil-ħarsien tal-kmandamenti tiegħek u tat-tagħlim tal-Knisja Kattolika. Bi Kristu Sidna. Ammen. English Version: https://saintscatholic.blogspot.com/2014/03/martyrs-of-gorkum.html Alternative Reading: https://catholicexchange.com/the-19-martyrs-of-gorkum Wikipedia: https://en.wikipedia.org/wiki/Martyrs_of_Gorkum Nota: It-Tagħrif dwar dawn il-qaddisin tal-lum huwa meħud mill-fuljett Signum Fidei . __ATA.cmd.push(function() { __ATA.initDynamicSlot({ id: 'atatags-26942-5ed64ec3a970c', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
9 ta' Lulju: San Ġwann minn Kolonja u sħabu